De Wildt-‘plaasaanvallers’ ontsnap gloArgieffoto: www.sa-transport.co.za Twee van die drie verdagtes wat daarvan verdink word dat hulle die egpaar Hannes (77) en Annetjie (74) van der Merwe verlede jaar op hul plaas in die De Wildt-omgewing in Noordwes aangeval het, het Vrydag glo uit ŉ bewegende polisievangwa ontsnap. Altesaam vier verdagtes het uit die polisievangwa, wat verhoorafwagtendes vanaf die Mogwase Sentraal-gevangenis na die Brits-landdroshof in die Noordwes vervoer het, ontsnap. Die ontsnaptes is geïdentifiseer as Chris Sithole (24), Alfonzo Mpofu (25), Gibson Msimango (25) en Ontse Lebese (27). Sithole, Mpofu, Msimango is almal van Zimbabwe en Lebese is van Ga-Rankuwa in Pretoria. Lebese en Msimango is albei verhoorafwagtend op aanklagte van poging tot moord, roof met verswarende omstandighede en aanranding met die opset om ernstig te beseer, nadat hulle die Van der Merwe-egpaar in Januarie 2015 op hul familieplaas aangeval het. Volgens hul seun, Callie van der Merwe, is sy ouers erg met die vuis, ŉ byl, pistool en afgesaagde haelgeweer asook ŉ stuk pyp geslaan. Die marteling het glo sowat twee ure geduur. Annetjie se heup is tydens die aanval erg beseer en Hannes is met ŉ strykyster gebrand. “Toe my pa na my toe aangestap kom op die toneel, kon ek sien hoe die bloederige velle van sy bene afhang soos hulle hom gebrand het. My ma se gesig was byna swart geslaan en sy het gebloei. Hulle het ook ŉ groot stuk vel van haar hand afgeruk, waarvoor weet ek nie. ŉ Mens kon die merke en snye om hul gewrigte sien soos hulle vasgebind is,” het Callie gesê. Van der Merwe het gesê hy is uiters teleurgesteld oor die “nalatigheid” van die polisie. “Dit het baie moeite geverg om die verdagtes in die tronk te kry en na Vrydag se voorval voel dit asof dit alles vir niks was.” Hy sê voorts sy familie isopnuut gespanne en die sielkundige en mediese nagevolge het ŉ groot invloed op sy ouers se lewe gehad. “Ons moes die verdagtes uitken, daarom weet hulle ook hoe ons lyk. Dit is menslik om te vrees dat hulle wraak sal wil neem.” Die egpaar se dogter was Vrydag reeds in die hof vir die verrigtinge toe hulle verneem dat twee van die verdagtes ontsnap het. “Sedert die verdagtes ontsnap het, het geen polisielid of departement met ons kontak gemaak nie. Ons is self in die duister oor die saak,” het Van der Merwe gesê. Lt.-genl. Baile Motswenyane, provinsiale kommissaris van die SAPD in Noordwes, het gesê ŉ motoris op die N4 het die verdagtes sien ontsnap en die polisie dadelik in kennis gestel. Hulle was egter reeds weg nadat die polisievoertuig stilgehou het. Maj. Pelonomi Makau, polisiewoordvoerder in Noordwes, het by navraag gesê die polisie ondersoek die voorval en enige polisielid wat nalatig of onoplettend was, sal aanspreeklik gehou word. Sy het gesê die gemeenskap moet op hul hoede wees terwyl die soektog na die verdagtes voortduur. Lees vorige berigte oor die De Wildt-plaasaanval op Maroela Media.